Document ID: 32007D0024

KOMISJONI OTSUS,
22. detsember 2006,
millega kiidetakse heaks situatsiooniplaanid klassikalise lindude katku ja Newcastle’i haiguse tõrjeks
(teatavaks tehtud numbri K(2006) 6806 all)
(EMPs kohaldatav tekst)
(2007/24/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemislepingut, eriti selle artikli 4 lõiget 3,
võttes arvesse Bulgaaria ja Rumeenia ühinemisakti, eriti selle artiklit 56,
võttes arvesse nõukogu 19. mai 1992. aasta direktiivi 92/40/EMÜ, millega kehtestatakse klassikalise lindude katku tõrjemeetmed, (1) eriti selle artikli 17 lõike 4 teist lõiku,
võttes arvesse nõukogu 14. juuli 1992. aasta direktiivi 92/66/EMÜ, millega kehtestatakse ühenduse meetmed Newcastle'i haiguse tõrjeks, (2) eriti selle artikli 21 lõike 4 teist lõiku,
ning arvestades järgmist:
(1)
Direktiividega 92/40/EMÜ ja 92/66/EMÜ on kehtestatud klassikalise lindude katku ja Newcastle'i haiguse puhkemisel rakendatavad kontrollimeetmed ning teatavad ennetusmeetmed tagamaks pädevate asutuste ja põllumeeste paremat ettevalmistust ja kõrgemat teadlikkust nendest haigustest. Vastavalt nimetatud direktiividele peab komisjon heaks kiitma liikmesriikide situatsiooniplaanid klassikalise lindude katku ja Newcastle’i haiguse tõrjeks.
(2)
Komisjoni 26. aprilli 2004. aasta otsusega 2004/402/EÜ, millega kiidetakse heaks situatsiooniplaanid klassikalise lindude katku ja Newcastle'i haiguse tõrjeks, (3) kiidetakse need situatsiooniplaanid heaks praeguste liikmesriikide puhul. Käesoleva otsuse lisas on loetletud liikmesriigid, kelle plaanid on heaks kiidetud.
(3)
Bulgaaria ja Rumeenia ühinevad Euroopa Liiduga 1. jaanuaril 2007. Bulgaaria ja Rumeenia on juba esitanud komisjonile heakskiitmiseks oma situatsiooniplaanid klassikaliste lindude katku ja Newcastle'i haiguse tõrjeks.
(4)
Kõnealused situatsiooniplaanid, mida Bulgaaria ja Rumeenia on muutnud hindamise käigus tehtud soovitusi silmas pidades, vastavad direktiivide 92/40/EMÜ ja 92/66/EMÜ nõuetele ja võimaldavad korrapärase ajakohastamise ja tõhusa rakendamise korral saavutada nimetatud direktiivides seatud eesmärke ning seetõttu tuleb need plaanid heaks kiita.
(5)
Seepärast tuleb ühenduse õigusaktide selguse huvides tunnistada otsus 2004/402/EÜ kehtetuks ja asendada käesoleva otsusega.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
7. novembril 2006. aastal Bulgaaria poolt komisjonile esitatud situatsiooniplaanid klassikalise lindude katku ja Newcastle'i haiguse tõrjeks kiidetakse heaks.
Artikkel 2
9. novembril 2006. aastal Rumeenia poolt komisjonile esitatud situatsiooniplaanid klassikalise lindude katku ja Newcastle'i haiguse tõrjeks kiidetakse heaks.
Artikkel 3
Lisas on loetletud liikmesriigid, kelle situatsiooniplaanid klassikalise lindude katku ja Newcastle'i haiguse tõrjeks on heaks kiidetud.
Artikkel 4
Otsus 2004/402/EÜ tunnistatakse kehtetuks.
Artikkel 5
Käesolev otsus jõustub Bulgaaria ja Rumeenia ühinemislepingu jõustumisel selle lepingu jõustumise päeval.
Artikkel 6
Käesolev otsus on adresseeritud liikmesriikidele.
Brüssel, 22. detsember 2006

Labels: 0
18
6